Ke boammaaruri gore bana ba rona ga ba a tlhotlhelediwa fela ke tsela e re neng re ba kaela le go ba ruta ka yone. Re ne re tlwaetse go amogela Bakeresete ba ba tlhoafetseng mo legaeng la rona, bontsi jwa bone e le badiredi ba ba etang ba Basupi ba ga Jehofa, mme le gompieno re ntse re ba amogela. Nako e Bakeresete bano ba ba godileng ba e nnileng le lelapa la rona e file bana ba rona sebaka sa gore ba ithute sengwe mo botshelong jwa bone jwa go intsha setlhabelo. Seno se gateletse thuto ya rona mo baneng ba rona, mme ba dirile gore boammaaruri jwa Baebele bo laole matshelo a bone. TSELA E KE NENG KE TSHELA KA YONE PELE: Ke goletse kwa Vladikavkaz, motsemogolo wa Repaboliki ya Bokone jwa Ossetia (e gone jaanong e leng Alania). Lelapa la gaetsho le ne le humile thata. Le fa re ne re humile, botshelo jwa me bo ne bo sa itumedise. Fa ke na le dingwaga di le 34, ke ne ke setse ke tlhadilwe makgetlo a le mabedi. Ke ne ke tshwakgotswe ke diokobatsi ka dingwaga di le lesome, mme ke ne ka ya go alafiwa kwa tliliniking makgetlo a le mabedi. Le fa ke ne ke na le bana ba le babedi, ka nako eo ke ne ke sa ba rate e bile ke ne ke sa dirisane sentle le ditsala tsa me kgotsa ba lelapa la gaetsho.